RAPORT AL COMISIEI CĂTRE CONSILIU privind punerea în aplicare a planului național de acțiune al Poloniei în temeiul Regulamentului nr. 338/2008 de adaptare a cotelor de pescuit de cod care urmează să fie alocate Poloniei în Marea Baltică (subdiviziunile 25-32, apele CE) în perioada 2008-2011 /* COM/2012/0706 final */





RAPORT AL COMISIEI CĂTRE CONSILIU privind punerea în aplicare a planului național de acțiune al Poloniei în temeiul Regulamentului nr. 338/2008 de adaptare a cotelor de pescuit de cod care urmează să fie alocate Poloniei în Marea Baltică (subdiviziunile 25-32, apele CE) în perioada 2008-2011 CUPRINS 1........... Introducere..................................................................................................................... 4 2........... Planul național de acțiune privind controlul................................................................... 4 2.1........ Consolidarea cadrului juridic........................................................................................... 4 2.2........ Instituirea și funcționarea unei autorități unice.............................................................. 5 2.3........ Îmbunătățiri în domeniul inspecțiilor............................................................................. 5 2.4........ Îmbunătățiri în controlul administrativ............................................................................. 5 3........... Planul național de restructurare a flotei baltice................................................................ 6 3.1........ Tendințe în flota poloneză de pescuit............................................................................. 6 3.2........ Reducerea numărului de permise speciale pentru pescuit cod........................................... 7 3.3........ Încetarea permanentă a activităților de pescuit............................................................... 8 3.4........ Măsuri de modernizare (transfer către sectorul pelagic).................................................... 8 3.5........ Introducerea cotelor individuale transferabile (ITQ)......................................................... 8 4........... Concluzii și recomandări................................................................................................ 8 1. Introducere În conformitate cu articolul 3 alineatul (2) din Regulamentul (CE) nr. 338/2008 al Consiliului din 14 aprilie 2008 de adaptare a cotelor de pescuit de cod care urmează să fie alocate Poloniei în Marea Baltică (subdiviziunile 25-32, apele CE) în perioada 2008-2011, Comisia are obligația de a evalua și raporta Consiliului cu privire la punerea în aplicare a planurilor naționale de acțiune ale Poloniei privind controlul și restructurarea flotei. Acesta este raportul final privind întreaga perioadă de trei ani. Planul național de acțiune privind controlul este conceput pentru a depăși dificultățile care au fost identificate în ceea ce privește inspecțiile și măsurile de punere în aplicare și pentru a elimina în mod cuprinzător cauzele care stau la baza pescuitului ilegal și cazurile de nerespectare a legislației UE privind pescuitul de cod în Marea Baltică. Conținutul planului a fost discutat și convenit de către autoritățile poloneze și serviciile Comisiei în cadrul unei reuniuni care a avut loc la Varșovia, la 18 martie 2008. Planul național de acțiune privind controlul este prezentat în procesul-verbal convenit al reuniunii respective. Planul național de acțiune privind restructurarea flotei baltice, care acoperă, de asemenea, perioada 2008 - 2011, a fost conceput pentru a identifica măsurile care trebuie adoptate pentru a asigura exploatarea sustenabilă a cotelor de cod acordate Poloniei, din punct de vedere economic și al conservării, ca parte din programul operațional cofinanțat de Fondul european pentru pescuit. Planul de restructurare a fost convenit între Comisie și autoritățile poloneze la 26 martie 2008. Planul național de restructurare a flotei baltice a fost adoptat în aprilie 2008, iar Polonia a adoptat planul de ajustare a efortului de pescuit în ianuarie 2009. Astfel cum se prevede la articolul 3 alineatul (1) din Regulamentul (CE) nr. 338/2008 al Consiliului, Polonia a adoptat și a pus în aplicare ambele planuri. Conform cerințelor, Polonia a transmis Comisiei rapoarte de punere în aplicare. Aceste informații, împreună cu informațiile colectate de serviciile de inspecție ale Comisiei, stau la baza evaluării prezentate în acest raport. Raportul are două părți: controlul și restructurarea flotei. 2. Planul național de acțiune privind controlul Planul național de acțiune privind controlul stabilește un calendar pentru îmbunătățirea progresivă a sistemului polonez de control al pescuitului pe o perioadă de doi ani. Polonia urma să soluționeze toate aspectele până în octombrie 2009, cu excepția unui singur termen limită diferit, precizat în planul de acțiune. Poloniei i s-a cerut să trimită Comisiei un raport semestrial referitor la progresele înregistrate pentru fiecare punct al planului. 2.1. Consolidarea cadrului juridic În 2008, Polonia a inițiat procedura legislativă de adoptare a unor noi reglementări naționale pentru a remedia deficiențele din sistemul de control și aplicare a legii identificate în planul de acțiune. Legea privind comercializarea în domeniul piscicol a fost adoptată și a intrat în vigoare, însă proiectul de lege privind pescuitul nu a fost încă adoptat. De la 1 ianuarie 2012, un nou decret ministerial consolidează cooperarea dintre inspectorii locali și regionali în domeniul pescuitului maritim și inspectorii din domeniul calității produselor agricole și alimentare în ceea ce privește produsele pescărești în toate etapele de producție, prelucrare și distribuție, de la captură sau recoltare până la etapa comercializării cu amănuntul. În prezent, Polonia elaborează un nou proiect de lege privind pescuitul care trebuie să fie conform Regulamentului (CE) nr. 1224/2009 al Consiliului și Regulamentului de punere în aplicare (UE) nr. 404/2011 al Comisiei. 2.2. Instituirea și funcționarea unei autorități unice În 2008, a fost înființată o autoritate unică pentru a coordona monitorizarea, controlul și supravegherea (monitoring, control and surveillance, MCS); aceasta constituie responsabilitatea exclusivă a directorului adjunct pentru controlul activităților de pescuit din cadrul Ministerului agriculturii și dezvoltării rurale. De la sfârșitul anului 2011, criteriile de referință pentru inspecții și obiectivele de inspecție sunt stabilite de către autoritatea unică pe baza analizei exhaustive a riscurilor. De la începutul anului 2011 este disponibil un nou sistem informatic comun pentru monitorizarea rezultatelor inspecțiilor, însă acesta nu este conectat, nici verificat încrucișat cu baza de date de înregistrare a capturilor. Serviciile de inspecție ale Comisiei au constatat existența în continuare a unor discrepanțe între practicile și metodele de lucru a diferite birouri regionale de inspecție, care pot fi numai parțial explicate prin diferențele regionale în domeniul pescuitului. 2.3. Îmbunătățiri în domeniul inspecțiilor Polonia a abordat progresiv diferitele probleme în vederea depășirii dificultăților în materie de control și de aplicare a legii. Deși termenul stabilit în memorandumul de înțelegere a fost depășit, iar între 2008 și 2009 nu s-a observat decât un număr limitat de îmbunătățiri, în perioada 2010 - 2011 au fost înregistrate progrese semnificative în soluționarea problemelor restante: · inspectorii din birourile portuare și echipele mobile au primit în 2010 computere portabile impermeabile, rezistente la șocuri și cu acces online la VMS și la notificările prealabile; în 2011, inspectorii au primit acces online la noul sistem de înregistrare a capturilor și la datele din jurnalul electronic; · începând din 2011, inspectorii primesc notificările prealabile prin SMS; · din octombrie 2011, s-a eliminat criteriul de referință de 100% pentru inspecție în cazul capturilor de cod debarcate și se aplică un nou sistem de planificare a inspecțiilor în funcție de riscuri. Această strategie este definită de minister (autoritatea unică) în cooperare cu inspectoratele regionale. Centrul de monitorizare a pescuitului (CMP) pregătește analiza exhaustivă a riscurilor și oferă baza de planificare a inspecțiilor; · noua strategie bazată pe riscuri permite alocarea resurselor de inspecție în alte domenii decât debarcările de cod. Alte activități de pescuit, precum pescuitul de somon, și alte segmente, cum ar fi activitățile post-debarcare, sunt în prezent inspectate mai frecvent. Deși începând cu 2012 echipamentul tehnic din dotarea inspectorilor este foarte bun, acesta a fost folosit doar într-o măsură limitată. Inspectorii din diferite inspectorate regionale nu interacționează și nu există un sistem bine pus la punct pentru schimbul de bune practici. Ca un prim pas, s-a instituit o reuniune lunară de coordonare a inspectorilor regionali de pescuit maritim. 2.4. Îmbunătățiri în controlul administrativ În primii ani de punere în aplicare a planului național de acțiune privind controlul, nu au fost realizate progrese semnificative, iar Polonia nu reușit să respecte termenele limită. Totuși, în 2010 și 2011, majoritatea aspectelor problematice au fost soluționate: · Noua bază de date privind inspecțiile (OSIRIS) permite înregistrarea tuturor inspecțiilor și a încălcărilor pentru toate navele din Polonia. Baza de date oferă opțiuni de căutare complexe. Poate fi extras istoricul inspecțiilor și al încălcărilor în funcție de navă, port sau specie; orice încălcări comise de către nave din alte țări sunt comunicate statului de pavilion. Veriga lipsă din baza de date este posibilitatea de a urmări evoluția procedurilor penale pentru respectivele încălcări. · În cadrul CMP există o echipă de analiză a riscului care furnizează inspectorilor o listă a navelor cu risc ridicat, pe baza datelor istorice. Cu toate acestea, sistemul nu poate asigura o monitorizare în timp real și, prin urmare, nu poate defini eventualele ținte ale inspecțiilor. · Legea privind comercializarea în domeniul piscicol a fost adoptată și prevede un nivel mai ridicat de control pentru speciile cu grad mare de risc, însă legislația națională care prevede sancțiuni pentru încălcarea legii privind comercializarea nu a fost încă adoptată. Acest lucru îngreunează evaluarea eficienței cu care este aplicată legea privind comercializarea în domeniul piscicol. · Cu toate acestea, noua condiție conform căreia navele cu încălcări nu pot primi cote suplimentare la sfârșitul anului s-a dovedit a fi un important factor de descurajare. 3. Planul național de restructurare a flotei baltice Planul național de restructurare a flotei baltice fost adoptat de Polonia în aprilie 2008 și conține următoarele măsuri principale: · reducerea flotei de pescuit pentru cod, · ajustarea capacității de pescuit la stocuri, · distribuția cotelor naționale, · modernizarea navelor de pescuit (transfer către sectorul pelagic), · ajutoare publice pentru încetarea temporară a activităților de pescuit. Drept măsură subsecventă acestui plan de acțiune și în conformitate cu articolul 22 din Regulamentul (CE) nr. 1198/2006 al Consiliului privind Fondul European pentru Pescuit, în urma negocierilor cu Comisia Europeană, Polonia a adoptat planul de ajustare a efortului de pescuit în ianuarie 2009. Conținutul acestui plan a fost considerat, de asemenea, un plan național de acțiune pentru restructurarea flotei în conformitate cu articolul 3 din Regulamentul (CE) nr. 338/2008 pentru perioada de implementare a acestuia. 3.1. Tendințe în flota poloneză de pescuit În conformitate cu registrul flotei de pescuit comunitare (registrul flotei), capacitatea flotei poloneze de pescuit din Marea Baltică a fost redusă considerabil în perioada 1.4.2008 - 31.12.2011. Cea mai mare reducere a fost în segmentul de flotă al navelor cu lungimea totală între 24 m și 40 m. Acesta este un segment de flotă polivalent, implicat, de asemenea, în pescuitul de cod. Tabelul 1: Flota poloneză de pescuit în perioada 1.4.2008 - 31.12.2011 Număr de nave* Capacitate în kW Capacitate în GT Nave în funcție de lungimea totală La 1.4.2008 La 31.12.2011 Diferență în nr. La 1.4.2008 La 31.12.2011 Diferență în kW La 1.4.2008 La 31.12.2011 Diferență GT < 8 m 258 246 -12 5983,39 5552,87 -430,52 592,18 568,64 -23,54 8 m - 12 m 337 345 8 18957,7 18336,69 -621,01 2286,54 2441,23 154,69 12 m - 24 m 185 150 -35 30391,4 25552,13 -4839,27 6929,15 5870,9 -1058,25 24 m - 40 m 80 45 -35 30921,3 17493,2 -13428,1 11327 6615 -4712 Total 860 786 -74 86253,79 66934,89 -19318,9 21134,87 15495,77 -5639,1 * Navele de peste 40 m sunt considerate ca aparținând flotei pentru distanțe lungi și nu sunt incluse în acest tabel. Cifrele din tabel includ atât ieșiri, cât și intrări în flota poloneză din Marea Baltică, cu sau fără ajutor public. Ele acoperă toate segmentele flotei din Marea Baltică, inclusiv navele care nu sunt direct implicate în pescuitul de cod. 3.2. Reducerea numărului de permise speciale pentru pescuit cod Pentru a gestiona cota redusă de cod, Polonia a introdus, pentru perioada 2009-2011, un nou sistem de alocare a cotelor către nave. Acesta s-a bazat pe cota națională și pe cotele de pescuit economice individuale în anumite segmente ale flotei de pescuit cod. Cotele de pescuit economice individuale au fost stabilite pentru a nu permite navelor care dețin permise de pescuit speciale să obțină profit excesiv, rămânând însă viabile din punct de vedere economic. În cadrul acestui sistem, numărul navelor care dețin un permis special pentru pescuit cod s-a redus în mod semnificativ pe o perioadă de trei ani, la aproximativ o treime (între 147 și 158 de nave în funcție de an) din numărul de nave din 2008 (456 de nave). Reducerea temporară a numărului de nave care dețin permise speciale de pescuit cod a fost destinată să echilibreze deducerile aplicate cotelor în perioada 2008-2011 pentru pescuitul excesiv de cod din perioadele anterioare. S-a presupus că sistemul descris mai sus ar duce la reducerea numărului navelor care dețin permise speciale de pescuit cod în 2012 la cel mult 233 de nave. Cu toate acestea, în 2012, după expirarea deducerilor aplicate cotelor de cod, Polonia a crescut numărul navelor care dețin permise speciale de pescuit cod la 443, aproape la fel de multe ca în 2008. Prin urmare, Polonia nu a fost în măsură să prevină revenirea unei părți a flotei la pescuitul direcționat de cod. Mai mult, în virtutea regimului de restituire, cotele anuale alocate navelor sunt reduse în mod semnificativ în comparație cu anii precedenți, fapt care pune la îndoială viabilitatea economică a segmentelor de flotă dependente de pescuitul de cod. Tabelul 1: Permisele speciale pentru cod și cote de pescuit cod în Polonia, în perioada 2008-2012 || 2008 || 2009-2011 || 2012 Numărul de nave cu permis special pentru pescuit cod || 456 || 147-158 || 433 Cota pentru stocurile de cod din Marea Baltică (tone) || 12146 || 11866-15440 || 21871 Cota medie per navă (tone) || 26,64 || 80,70 – 97,80 || 50,51 3.3. Încetarea permanentă a activităților de pescuit Polonia și-a stabilit obiectivul de a reduce capacitatea flotei de pescuit cod cu aproximativ 50 %. Acest lucru ar trebui să fie realizat prin dezafectarea permanentă a navelor de pescuit cod, transferul unei părți a segmentului de flotă plurivalent numai către activitățile directe de pescuit pelagic și introducerea sistemului cotelor individuale transferabile (Individual Transfer Quota ITQ). Obiectivul de dezafectare permanentă a constat într-o reducere de 6 000 GT și 20 000 kW până la sfârșitul anului 2011. În conformitate cu informațiile de care dispune Comisia, ca urmare a dezafectării permanente, au fost eliminate din registrul flotei de pescuit 69 de nave în total, care reprezintă 4 961,29 GT și 14 524,58 kW. Acest total include, de asemenea, nave care nu sunt dependente de pescuitul de cod, dar care ar avea potențialul de a captura cod. Programul de dezafectare permanentă continuă în 2012, pe baza contractelor semnate până la sfârșitul anului 2011. 3.4. Măsuri de modernizare (transfer către sectorul pelagic) Polonia a prevăzut modernizarea a 51 dintre cele mai mari nave de pescuit cu o capacitate totală de 7 832 GT și 21 714 kW în perioada 2009-2011 și transferul permanent al acestor nave de la pescuitul direct de cod către pescuitul direcționat exclusiv de șprot și hering. Nivelul scăzut al ajutoarelor publice acordate și condițiile financiare precare din sector se numără însă printre motivele pentru care proprietarii nu au fost interesați de modernizarea sau transferul permanent de la pescuitul direct de cod la pescuitul exclusiv pelagic. Totuși, multe nave de pescuit pelagic au fost dezafectate în perioada 2009-2011. Indicatorii și obiectivele stabilite în planul de ajustare a efortului de pescuit pentru modernizarea flotei și reducerea capacității în pescuitul direct de cod nu au fost îndeplinite. 3.5. Introducerea cotelor individuale transferabile (ITQ) Polonia a planificat introducerea sistemului ITQ de gestionare a flotei de pescuit cod începând cu 2012. Acest lucru a fost perceput ca un progres important în materie de eficiență care ar contribui la adaptarea continuă a capacității flotei de pescuit la posibilitățile de pescuit. Deși autoritățile poloneze au organizat o amplă dezbatere politică și consultări cu sectorul de profil, s-a dovedit a fi imposibilă implementarea ITQ din cauza rezistenței puternice opuse de părțile interesate. 4. Concluzii și recomandări În ultimii ani, rezervele de cod din Marea Baltică s-au îmbunătățit semnificativ, rezultând astfel o creștere a cotelor alocate statelor membre vizate. În plus, Polonia a restituit în întregime cotele de pescuit de cod care au fost supraexploatate anterior, prin intermediul unui sistem de deducere a cotelor pe patru ani. Majoritatea cerințelor stabilite în planul național de acțiune privind controlul au fost puse în aplicare până la sfârșitul anului 2011. Sistemul național de monitorizare și control, precum și fiabilitatea sistemului de raportare a capturilor și a efortului s-au îmbunătățit în perioada 2008-2011, rezultând într-un sistem care poate asigura un control și inspecții eficace, astfel cum se prevede în procesul-verbal convenit privind sistem polonez de control al pescuitului. Unele elemente minore au rămas încă nesoluționate, iar autoritățile naționale ar putea fi nevoite să opereze o serie de ajustări pentru a fi în măsură să utilizeze noul sistem MCS la întregul său potențial. Prin urmare, este foarte important să se continue îmbunătățirea sistemului. Este esențial ca Polonia să adopte toate măsurile necesare, în special în ceea ce privește noua lege națională în domeniul pescuitului. La fel ca și în cazul tuturor celorlalte state membre, serviciile Comisiei vor continua să monitorizeze situația îndeaproape, și, dacă este nevoie, să ia măsuri în cazul oricărei abateri de la punerea în aplicare a măsurilor necesare. Comisia constată că programul de dezafectare permanentă și sistemul de încetare temporară a activităților de pescuit cod de către anumite nave nu au permis Poloniei să atingă obiectivul de reducere a capacității cu 50%. Aceasta este situația în pofida costurilor semnificative ocazionate de aceste sisteme, care s-au dovedit a fi în mare parte ineficiente și ineficace în întreaga UE. În acest context, având în vedere schimbările dinamice care au loc în stocurile și flotele de pescuit din Marea Baltică, Polonia trebuie să continue să evalueze performanța flotei în mod regulat pentru a stabili dacă a fost atins un echilibru între capacitatea de pescuit și resursele disponibile. Acolo unde este necesar, trebuie adoptate măsuri de soluționare a oricărui dezechilibru evident într-un anumit segment de flotă sau într-o anumită activitate de pescuit. Resursele publice trebuie utilizate în scopul facilitării tranziției către activități de pescuit mai durabile, mai selective și cu un impact scăzut asupra mediului.